CELEX: 32014R0811
Language: sk
Date: 2014-07-25 00:00:00
Title: Nariadenie Rady (EÚ) č. 811/2014 z 25. júla 2014 , ktorým sa mení nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny

25.7.2014   
            
            
               SK
            
            
               Úradný vestník Európskej únie
            
            
               L 221/11
            
         NARIADENIE RADY (EÚ) č. 811/2014
   z 25. júla 2014,
   ktorým sa mení nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (EÚ) č. 269/2014 (2) nadobúdajú účinnosť určité opatrenia stanovené v rozhodnutí 2014/145/SZBP a stanovuje sa v ňom zmrazenie finančných prostriedkov a hospodárskych zdrojov určitých fyzických osôb, ktoré sú zodpovedné za konanie alebo politiky, ktorými sa narúša alebo ohrozuje územná celistvosť, zvrchovanosť a nezávislosť Ukrajiny, alebo stabilita či bezpečnosť na Ukrajine, alebo ktorými sa kladú prekážky v práci medzinárodných organizácií na Ukrajine, takéto konanie alebo politiky aktívne podporujú alebo ich vykonávajú, ako aj fyzických alebo právnických osôb, subjektov alebo orgánov, ktoré sú s nimi spojené; právnických osôb, subjektov alebo orgánov, ktoré materiálne alebo finančne podporujú konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny; ako aj právnických osôb, subjektov alebo orgánov na Kryme alebo v Sevastopole, ktorých vlastníctvo sa previedlo v rozpore s ukrajinským právom, alebo právnických osôb, subjektov alebo orgánov, ktoré majú z takého prevodu prospech.
            
         
               (2)
            
            
               Rada 22. júla 2014 vyslovila súhlas s rozšírením reštriktívnych opatrení s cieľom zamerať tieto opatrenia na jednotlivcov alebo subjekty, ktorí aktívne poskytujú materiálnu alebo finančnú pomoc ruským činiteľom s rozhodovacou právomocou zodpovedným za anexiu Krymu alebo za destabilizáciu východnej Ukrajiny, alebo z nich majú prospech.
            
         
               (3)
            
            
               Rada 25 júla 2014 prijala rozhodnutie 2014/499/SZBP (3), ktorým sa zmení rozhodnutie 2014/145/SZBP a stanovujú sa zmenené kritériá zaraďovania na zoznam, ktoré umožnia na zoznam zaradiť fyzické alebo právnické osoby, ktoré aktívne poskytujú materiálnu alebo finančnú pomoc ruským činiteľom s rozhodovacou právomocou zodpovedným za anexiu Krymu alebo za destabilizáciu východnej Ukrajiny, alebo z nich majú prospech.
            
         
               (4)
            
            
               Toto opatrenie patrí do rozsahu pôsobnosti Zmluvy, a preto je na jeho vykonávanie potrebné regulačné opatrenie na úrovni Únie, najmä v záujme zabezpečenia jeho jednotného uplatňovania vo všetkých členských štátoch.
            
         
               (5)
            
            
               Nariadenie (EÚ) č. 269/2014 by sa preto malo zodpovedajúcim spôsobom zmeniť.
            
         
               (6)
            
            
               S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite,
            
         PRIJALA TOTO NARIADENIE:
   Článok 1
   Článok 3 ods. 1 nariadenia (EÚ) č. 269/2014 sa nahrádza takto:
   
      „1.   Príloha I zahŕňa:
      
                  a)
               
               
                  fyzické osoby, ktoré sú zodpovedné za konanie alebo politiky, ktorými sa narúša alebo ohrozuje územná celistvosť, zvrchovanosť a nezávislosť Ukrajiny, alebo stabilita či bezpečnosť na Ukrajine, alebo ktorými sa kladú prekážky v práci medzinárodných organizácií na Ukrajine, takéto konanie alebo politiky aktívne podporujú alebo ich vykonávajú, ako aj fyzické alebo právnické osoby, subjekty alebo orgány, ktoré sú s nimi spojené;
               
            
                  b)
               
               
                  právnické osoby, subjekty alebo orgány, ktoré materiálne alebo finančne podporujú konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny;
               
            
                  c)
               
               
                  právnické osoby, subjekty alebo orgány na Kryme alebo v Sevastopole, ktorých vlastníctvo sa previedlo v rozpore s ukrajinským právom, alebo právnické osoby, subjekty alebo orgány, ktoré majú z takého prevodu prospech; alebo
               
            
                  d)
               
               
                  fyzické alebo právnické osoby, subjekty alebo orgány, ktoré aktívne poskytujú materiálnu alebo finančnú pomoc ruským činiteľom s rozhodovacou právomocou zodpovedným za anexiu Krymu a Sevastopolu alebo za destabilizáciu východnej Ukrajiny, alebo z nich majú prospech.“
               
            
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. júla 2014
      
         
            Za Radu
         
         
            predseda
         
         S. GOZI
      
   
   
      (1)  Ú. v. EÚ L 78, 17.3.2014, s. 16.
   
      (2)  Nariadenie Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 78, 17.3.2014, s. 6).
   
      (3)  Rozhodnutie Rady 2014/499/SZBP z 25 júla 2014, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (pozri stranu 15 tohto úradného vestníka).